text: Nye udgravninger skal afsløre gammel kirke 
  24 juni 2010 kl. 06.32
  Arkæologer leder fortsat efter Danmarks første kirke, som den danske konge Horik i 850'erne gav Ansgar lov til at bygge i Ribe. Det skriver Kristeligt Dagblad.
  Starter i efteråret 
  Ved de hidtidige talrige arkæologiske udgravninger i Danmarks ældste by - som i år fejrer sit 1300-års jubilæum - er det endnu ikke lykkedes at finde rester af en kirkebygning, som kunne være Ansgars, men i løbet af efteråret håber arkæologer ved Sydjyske Museer at komme i gang med nye udgravninger ved Ribe Domkirke.
  
  Usikkerhed 
  Med dem vil man forfølge de spor af tidlig kristendom, der blev afdækket ved udgravninger af en brandtomt ved kirken i 2009, oplyser museumsinspektør Claus Feveile.
  - Vi ved ikke med sikkerhed, om Ansgars kirke nogensinde blev bygget, men ved udgravningerne i 2009 fandt vi fire meter nede for første gang rester af kristne vikingegrave, og efter al sansynlighed har de haft tilknytning til en kirkebygning, fortæller han.
  